PMIndiaData/PMIndiaSum huggingface dataset:
जागतिक पर्यटन दिनााचे औचित्य साधून पंतप्रधान मोदींचे जगभरातील पर्यटकांना निमंत्रण

भारतात येऊन, भारताचे सौंदर्य जाणून घ्यावे यासाठी पंतप्रधान नरेंद्र मोदी यांनी जगभरातल्या लोकांना आमंत्रण दिले आहे. देशातल्या युवकांनी देशभरात प्रवास करुन आपल्या देशातले वैविध्य जाणून घ्यावे असे आवाहनही त्यांनी केले आहे. जगभरातल्या लोकांनी भारतात यावे, सौदर्यांने नटलेला भारत जाणून घ्यावा आणि इथल्या जनतेचे आदरातिथ्य अनुभवावे यासाठी, जागतिक पर्यटन दिनी मी या सर्वांना निमंत्रण देत आहे असे पंतप्रधानांनी म्हटले आहे. माझ्या युवा मित्रांनी संपूर्ण भारतात भ्रमण करावे आणि या चैतन्यपूर्ण देशाची विविधता अनुभवावी असे आवाहन त्यांनी केले आहे. “मन की बात या कार्यक्रमाच्या गेल्‍या रविवारच्या 36 व्या भागात पर्यटन आणि त्याचे फायदे याविषयीच्या आपल्या वक्तव्याची क्लिपही त्यांनी शेअर केली आहे. https://soundcloud.com/narendramodi/unity-in-diversity-is-indias-speciality
आसाम मंत्रिमंडळाच्या शपथविधी समारंभातले पंतप्रधानांचे वक्तव्य

आसाम मंत्रिमंडळाच्या शपथविधी समारंभासाठी जमलेल्या मोठया जनसमुदायाला पंतप्रधान नरेंद्र मोदी यांनी आज संबोधित केले. आसामच्या जनतेचे त्यांनी अभिनंदन केले. समाजाच्या सेवेला वाहून घेतलेले आदिवासी समाजाचे सर्बानंद सोनोवाल हे आसामी जनतेला मुख्यमंत्री म्हणून लाभले आहेत, असे पंतप्रधान म्हणाले. आसाममधले नवे सरकार आसामच्या जनतेसाठी कार्यरत राहील आणि विकासाच्या माध्यमातून राज्याचा कायापालाट घडवेल असा विश्वास पंतप्रधानांनी व्यक्त केला. सहकार्यात्मक संघीयतेच्या तत्वावर केंद्र सरकार काम करत असून राज्यांनी प्रगती करावी यासाठी त्यांना जास्तीत जास्त बळ देऊ इच्छिते. लोकशाहीत भागीदारी अर्थात सहभाग अनस्यूत आहे असे सांगून काम करायला हवे असे पंतप्रधान म्हणाले. देशाच्या विशेषत: पूर्वेकडच्या भागाच्या सर्वांगिण विकासाच्या गरजेवर त्यांनी भर दिला.
2020, 2024 आणि 2028च्या ऑलिम्पिकसाठी कृती आराखडा तयार करण्यासाठी कृती दल स्थापनेची पंतप्रधानांकडून घोषणा

2020, 2024 आणि 2028 या येत्या तीन ऑलिम्पिकमधे भारतीय क्रीडापटूंच्या प्रभावी कामगिरीसाठी सर्वंकष कृती आराखडा तयार करण्यासाठी कृती दल स्थापन करण्यात येईल, असे पंतप्रधान नरेंद्र मोदी यांनी आज मंत्रिमंडळाच्या बैठकीत सांगितले. येत्या काही दिवसात हे कृती दल स्थापन करण्यात येणार असल्याचे पंतप्रधान म्हणाले. क्रीडा सुविधा, प्रशिक्षण, निवड प्रक्रिया आणि इतर संबंधित बाबींसाठी हे कृती दल धोरण तयार करेल. देशातल्या तसेच परदेशातल्या तज्ञांचा या कृती दलात समावेश राहील.
महाराष्ट्रातल्या भिवंडी इथे इमारत कोसळून झालेल्या जीवितहानीबद्दल पंतप्रधानांकडून दुःख

नवी दिल्ली, 21 सप्टेंबर 2020 पंतप्रधान नरेंद्र मोदी यांनी महाराष्ट्रातल्या भिवंडी इथे इमारत कोसळून झालेल्या जीवितहानीबद्दल दुःख व्यक्त केले आहे. महाराष्ट्रातल्या भिवंडी इथली इमारत दुर्घटना दुःखदायी असून मृतांच्या कुटुंबियाप्रती शोकभावना व्यक्त करत असल्याचे पंतप्रधानांनी ट्वीटरवरच्या संदेशात म्हटले आहे. जखमींच्या प्रकृतीत लवकर सुधारणा व्हावी अशी प्रार्थना करतानाच मदत आणि बचाव कार्य सुरु असून बाधितांना सर्वतोपरी सहाय्य पुरवले जात असल्याचे पंतप्रधानांनी म्हटले आहे.
बालयोगी सभागृहात उपराष्ट्रपती एम. व्यंकय्या नायडू यांच्या निरोप समारंभाला पंतप्रधान उपस्थित

नवी दिल्‍ली, 8 ऑगस्‍ट 2022 पंतप्रधान नरेंद्र मोदी आज नवी दिल्ली येथील जीएमसी बालयोगी सभागृहात उपराष्ट्रपती एम. व्यंकय्या नायडू यांच्या निरोप समारंभाला उपस्थित होते. या प्रसंगी बोलताना, पंतप्रधानांनी व्यंकय्या नायडू यांच्या नेहमी सक्रिय आणि व्यस्त राहण्याच्या स्वभावाकडे लक्ष वेधले, हा स्वभाव त्यांना नेहमीच सार्वजनिक जीवनातील घडामोडींशी जोडून ठेवेल.मोदी यांनी व्यंकय्या नायडूंसोबतच्या त्यांच्या दीर्घ सहवासाच्या आठवणी सांगितल्या. वाजपेयी सरकारमध्ये मंत्री म्हणून नायडू यांची निवड करताना ग्रामीण विकासाच्या खात्यासाठी त्यांना दिलेले प्राधान्य याबाबत आठवण सांगितली. या खात्याचा कारभार सांभाळताना त्यांनी अलौकिक कर्तृत्व दाखवले. नायडू यांनी ग्रामीण विकास आणि शहरी विकास ही दोन्ही खाती सांभाळली याकडे पंतप्रधानांनी लक्ष वेधले. राज्यसभेचे सभापती आणि उपराष्ट्रपती पद भूषविणारे ते राज्यसभेचे पहिले सदस्य असल्याच्या दुर्मिळ योगायोगाचा पंतप्रधानांनी उल्लेख केला. हा अनुभव तसेच संसदीय कामकाज मंत्री म्हणून असलेल्या अनुभवाची त्यांना सभागृह शिस्तबद्धतेने आणि सहजतेने चालवण्यास मदत झाली, असे पंतप्रधान म्हणाले. सभागृह , सदस्य आणि समित्यांच्या क्षमतांना सक्षम करण्याच्या आणि त्या वाढवण्यासाठी केलेल्या प्रयत्नांबद्दलही पंतप्रधानांनी नायडू यांची प्रशंसा केली. सभापती या नात्याने त्यांच्या सर्व संसद सदस्यांकडून ज्या अपेक्षा आहेत त्या पूर्ण करण्याचा आपण खऱ्या अर्थाने प्रयत्न करणे हे महत्वाचे आहे असे पंतप्रधान म्हणाले. प्रदीर्घ अशा सार्वजनिक जीवनात त्यांचा ज्या ज्या लोकांशी संपर्क आला त्या लोकांशी कोरोनाच्या निर्बंधाच्या काळात दूरध्वनीवर संपर्क साधून कठीण काळात त्यांना धीर देण्याचे आणि प्रोत्साहन देण्याचे काम उपराष्ट्रपतींनी ‘टेलि-यात्रा’ या माध्यमातून कशाप्रकारे केले याचे स्मरण करत पंतप्रधानांनी नायडू यांच्या वेळेच्या व्यवस्थापनाच्या शिस्तीचे कौतुक केले. त्याचप्रमाणे ते महामारीच्या काळात सर्व खासदारांच्या संपर्कात राहिले. बिहारच्या दौऱ्या दरम्यान नायडूंचे हेलिकॉप्टर जबरदस्तीने उतरवावे लागले आणि एका शेतकऱ्याने त्यांना मदत केली या घटनेचीही पंतप्रधानांनी आठवण करून दिली. नायडू यांनी आजपर्यंत त्या शेतकऱ्याशी आणि त्यांच्या कुटुंबाशी संपर्क ठेवला आहे, असे पंतप्रधान म्हणाले. आगामी काळातही ते याच समर्पण भावनेने आणि त्यांच्याकडे असलेल्या ज्ञानाच्या माध्यमातून जनतेला सार्वजनिक जीवनात मार्गदर्शन करत राहतील, अशी आशा पंतप्रधानांनी व्यक्त केली. मातृभाषेबद्दल नायडू यांना असलेला आदर अधोरेखित करत, कृत्रिम बुद्धिमत्ता आणि इतर उदयोन्मुख तंत्रज्ञानाचा वापर करून नागरिकांसाठी सेवा आणि उत्पादने विकसित करण्यासाठी भाषिणी – या भाषांसाठी असलेल्या राष्ट्रीय सार्वजनिक डिजिटल मंचाचा उल्लेख पंतप्रधानांनी यावेळी केला. दोन्ही सभागृहातील सदस्यांनी याकडे लक्ष द्यावे. देशाच्या भाषांना समृद्ध करण्यासाठी मातृभाषेतील चर्चेच्या माध्यमातून उदयाला आलेले नवे चांगले शब्द एकत्रित करून ते शब्द संग्रहात जोडण्याचे काम करावे असे त्यांनी सभापती आणि उपसभापतींना सांगितले. चांगल्या शब्दांचा संग्रह प्रकाशित करण्याची वार्षिक परंपरा सुरू करून आपण व्यंकय्याजी यांचा मातृभाषेवरील प्रेमाचा वारसा पुढे नेऊ, असे ते म्हणाले.
खाणकाम आणि रॉक फॉस्फेट आणि एमओपी लाभासाठी आणि जॉर्डनमध्ये फॉस्फरिक ऍसिड /डीएपी /एनपीके खतांसाठी उत्पादन सुविधा उभारण्यासाठी भारत आणि जॉर्डन यांच्यातील सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने खाणकाम आणि रॉक फॉस्फेट आणि एमओपी लाभासाठी आणि जॉर्डनमध्ये फॉस्फरिक ऍसिड /डीएपी /एनपीके खतांसाठी उत्पादन सुविधा उभारण्यासाठी भारत आणि जॉर्डन यांच्यातील सामंजस्य कराराला मंजुरी दिली आहे. यामुळे किफायतशीर दरात देशाच्या गरजा भागवण्यासाठी कच्चा माल, अन्य सामुग्री आणि पी अँड के खतांचा नियमित पुरवठा होऊ शकेल.
जागतिक महिला मुष्टीयुद्ध अजिंक्यपद स्पर्धेत सुवर्ण पदक जिंकल्याबद्दल पंतप्रधानांकडून मेरी कोमचे अभिनंदन

जागतिक महिला मुष्टीयुद्ध अजिंक्यपद स्पर्धेत सुवर्ण पदक जिंकल्याबद्दल पंतप्रधान नरेंद्र मोदी यांनी मेरी कोमचे अभिनंदन केले आहे. ‘भारतीय क्रीडा क्षेत्रासाठी हा अत्यंत अभिमानाचा क्षण आहे. जागतिक मुष्टीयुद्ध स्पर्धेत सुवर्ण पदक जिंकल्याबद्दल मेरी कोमचे अभिनंदन. ज्या नेटाने मेरी कोम आपल्या खेळात प्राविण्य मिळवले आहे आणि जागतिक पातळीवर आपले कर्तृत्व सिद्ध केले आहे, हा तिचा प्रवास प्रेरणादायी आहे. तिने मिळवलेले यश विशेष आहे.’ असे पंतप्रधानांनी म्हटले आहे.
ओनम निमित्त पंतप्रधानांच्या नागरिकांना शुभेच्छा

पंतप्रधान नरेंद्र मोदी यांनी ओनम या सणानिमित्त नागरिकांना शुभेच्छा दिल्या आहेत. “तुम्हा सर्वांना ओणम्‌च्या शुभेच्छा या सणाच्या निमित्ताने देशभरात सलोखा आणि आनंदाचे वातावरण पसरावे अशी मी प्रार्थना करतो”, असे पंतप्रधानांनी म्हटले आहे.
जम्मू-काश्मिरमधील चेनानी-नाशरी बोगद्याचे पंतप्रधानांच्या हस्ते लोकार्पण; उधमपूर येथील सार्वजनिक सभेत भाषण

देशातला सर्वात लांब म्हणजेच ९.2 किमीचा जम्मू-काश्मीरमधील चेनानी-नाशरी बोगदा आज पंतप्रधान नरेंद्र मोदी यांनी राष्ट्राला अर्पण केला. पंतप्रधानांनी स्वत: या बोगद्याची संपूर्ण पाहणी करून काही सूचना केल्यात. उधमपूर येथे सार्वजनिक सभेला संबोधित करतांना पंतप्रधान म्हणाले की, जागतिक दर्जाचा हा बोगदा असून तो बांधताना पर्यावरणाची पूर्ण काळजी घेण्यात आली आहे. जगातल्या पर्यावरणवाद्यांसाठी हा बोगदा म्हणजे नैसर्गिक रक्षण करुन विकासकाम करण्याचे उत्तम उदाहण आहे, असे पंतप्रधान म्हणाले. भरकटलेले काही युवक काश्मिरमध्ये अशांतता निर्माण करण्यासाठी दगड हातात घेतात मात्र जम्मू-काश्मिरच्या युवकांनी दगडातून हा बोगदा आपल्या श्रमाने साकार करत आम्हाला विकासाचा मार्ग हवा आहे, असा संदेश दिला आहे. या बोगद्यामुळे काश्मिरच्या पर्यटनाला प्रोत्साहन मिळणार असून यामुळे आर्थिक विकासाला मदत होईल . पंतप्रधान म्हणाले की, हिंसा आणि दहशतवाद यातून काहीही साध्य होणार नाही. केंद्राकडून मिळालेला विकास निधी उत्तम कामावर खर्च केल्याबद्दल त्यांनी जम्मू आणि काश्मीरच्या मुख्यमंत्री मेहबूबा मुफ्ती यांचे आभार मानलेत. माजी पंतप्रधान अटल बिहारी वाजपेयी यांच्या विचार कार्याला उजाळा देतांना मोदी यांनी “काश्मिरीयत, इन्सानियत, जमूरीयत” हा मंत्र त्यांनी दिला होता. त्याच मंत्रानुसार केंद्र सरकार काम करत असून काश्मिरचा विकास करण्यासाठी आम्हाला जनतेच्या सहभागाची गरज आहे.
पश्चिम बंगालमधील जलपैगुडी इथल्या दुर्घटनेत झालेल्या जीवितहानीबद्दल पंतप्रधानांनी व्यक्त केला शोक

पश्चिम बंगालमधील जलपैगुडी इथे दुर्गापूजेदरम्यान झालेल्या दुर्घटनेत मृत्यूमुखी पडलेल्यांप्रती पंतप्रधान नरेंद्र मोदी यांनी तीव्र दु:ख व्यक्त केले आहे. पंतप्रधान कार्यालयाने केलेल्या ट्वीटमध्ये म्हटले आहे; “पश्चिम बंगालच्या जलपैगुडी इथे दुर्गापूजेदरम्यान झालेल्या अपघाताचे वृत्त ऐकून अतिशय दु:ख झाले. ह्या अपघातात ज्यांनी आपले प्राण गमावले, त्यांच्या कुटुंबियांप्रती मी शोक संवेदना व्यक्त करतो.”
इजिप्तमधील हल्ल्यांचा पंतप्रधानांकडून निषेध

पंतप्रधान नरेंद्र मोदी यांनी इजिप्तमधील हल्ल्यांचा निषेध केला आहे. “इजिप्तमधील हल्ल्यामुळे मला तीव्र दु:ख झाले आहे, या हल्ल्यांचा आम्ही निषेध करतो. या हल्ल्यात दगावलेल्यांच्या कुटुंबियांप्रती आम्ही संवेदना व्यक्त करतो आणि जखमी झालेल्यांसाठी प्रार्थना करतो”, असे पंतप्रधानांनी म्हटले आहे.
दुसऱ्या  एफआयपीआयसी परिषदेच्या पार्श्वभूमीवर पंतप्रधानांच्या द्विपक्षीय बैठका

जयपूर येथे होत असलेल्या दुसऱ्या एफआयपीआयसी (भारत-पॅसिफिक बेटे सहकार मंच) परिषदेपूर्वी पंतप्रधान नरेंद्र मोदी यांनी फिजी प्रजासत्ताकचे पंतप्रधान एच ई जोसैय्या बायानीमारमा, स्वतंत्र पापुआ राज्य न्यू गिनीचे पंतप्रधान एच. ई. पिटर ओ नील, व्हानुआतु प्रजासत्ताकचे पंतप्रधान एच ई सातो किलमन, नैरु प्रजासत्ताकचे राष्ट्राध्यक्ष एच. ई बेरोन वाका यांच्यासोबत द्विपक्षीय बैठका घेतल्या. संयुक्त राष्ट्रसंघाच्या सुधारणा तसेच सुरक्षा परिषदेत भारताला स्थायी सभासदत्व मिळण्याबाबत वरील सर्व नेत्यांनी जोरदार पाठींबा दिला. हवामान बदलांना सामोरे जाण्यासाठी आवश्यक तंत्रज्ञान पुरविण्यासाठी तसेच आपत्ती निवारणासाठी भारत प्रशांत महासागरातील सर्व बेट- राष्ट्रांना एकत्र घेऊन काम करेल असे आश्वासन पंतप्रधान नरेंद्र मोदी यांनी यावेळी दिले. दोन्ही सरकारांच्या प्रयत्नांतून व भारतीय आरोग्यसेवेतील अग्रणी कंपन्यांच्या मदतीने फिजी येथे आरोग्य केंद्र स्थापन करण्यात भारताच्या सहकार्याचा मुद्दाही पंतप्रधानांनी यावेळी मांडला. त्याचप्रमाणे, फिजी येथे औषधोत्पादन प्रकल्प सुरु करण्याची तसेच तेथील पर्यटन क्षेत्रात गुंतवणूक करण्याची इच्छाही पंतप्रधानांनी यावेळी व्यक्त केली. संरक्षण व सुरक्षा क्षेत्रात परस्पर सहकार्य वाढविण्यावर दोन्ही देशांनी सहमती दर्शविली ज्याविषयी चर्चा करण्यासाठी संबंधित शिष्टमंडळाची लवकरच फिजी येथे बैठक होईल. कृषी, दुध उत्पादन क्षेत्रात तसेच आपत्ती निवारणासाठी क्षमता विकसन करण्यासाठीही भारत फिजीला सहकार्य करेल. व्यापार क्षेत्रात विशेषत: बांधकाम क्षेत्रातील व्यापार संधी शोधण्यासाठी भारतीय व्यापारी शिष्टमंडळ लवकरच फिजीला भेट देईल, यावर दोन्ही देशांनी यावेळी सहमती दर्शविली पायाभूत सुविधा विकसित करण्यासाठी विशेषत: रस्ते, महामार्ग व विमानतळे बांधण्यासाठी भारत पापुआ न्यू गिनीलाही साहाय्य करेल. या कामासाठी भारतीय आयात निर्यात बँकेकडून १ अब्ज रूपये कर्ज घेण्याची इच्छा पापुआ न्यू गिनीने व्यक्त केली, ज्यावर भारत सकारात्मक प्रतिसाद देईल. संरक्षण, क्षमता विकसन, लोक प्रशासन, आरोग्य, शिक्षण तसेच तेल व नैसर्गिक वायू क्षेत्रात सहकार्य वाढविण्यावर दोन्ही देशांनी भर दिला. ओएनजीसी विदेश कंपनी सोबत लवकरच सहयोग होईल अशी आशा पापुआ न्यू गिनीने व्यक्त केली. व्हानुआतुच्या पंतप्रधानांनी पंतप्रधान नरेंद्र मोदींबरोबर संयुक्त राष्ट्र सुधारणांबाबत तसेच व्हानुआतुमध्ये क्षमता विकसन करण्याबाबत चर्चा केली. याकामासाठी विशिष्ट गरजा ओळखून आवश्यक निधीची तरतूद करण्यावर दोन्ही देशांनी सहमती दाखविली. पाम चक्रीवादळादरम्यान भारताने दिलेल्या २,५०,००० युएस डॉलर आर्थिक मदतीबद्दल व्हानुआतुने भारताचे आभार मानले. वाढत्या समुद्र पातळीचा सामना करण्यासाठी म्हणून समुद्र भिंती बांधण्यात मदत केल्याबद्दल नौरूने भारताची प्रशंसा केली. विकास कामातील सहकार्य पुढे नेण्यासाठी व नौरूमध्ये आपत्ती व्यवस्थापन तसेच क्षमता निर्मितीबाबत दोन्ही देशांनी सहमती दर्शविले. नौरुतील बंदरांवर विनासायास जहाजे गोदीत आणणे शक्य व्हावे यासाठी तेथील जहाजे बांधण्याच्या जागा दुरुस्त करण्याचे आदेश भारताने आपल्या तज्ज्ञांना दिले आहेत.
पंतप्रधान नरेंद्र मोदी यांच्या रशिया दौऱ्यादरम्यान दोन्ही देशांमधे झालेले सामंजस्य करार

1) भारतीय सांस्कृतिक मंत्रालय आणि रशियाचे सांस्कृतिक मंत्रालय यांच्यात सांस्कृतिक देवाणघेवाणीसंदर्भात करार झाला. या करारावर भारतातर्फे राजदूत पंकज सरन यांनी, तर रशियातर्फे, रशियाचे संस्कृती मंत्री व्लादिमिर मेडिन्स्कायी यांनी स्वाक्षऱ्या केल्या. 2) तामिळनाडूतील कुडनकुलम अणुऊर्जा प्रकल्पाच्या तिसऱ्या टप्प्याच्या बांधकामाविषयी एक सामान्य आराखडा करार, यावेळी करण्यात आला. या करारावर भारतातर्फे एन.पी.सी.आय.एल.चे अध्यक्ष सतीश कुमार शर्मा यांनी, तर रशियातर्फे रॉझॅटोम कंपनीचे मुख्य कार्यकारी अधिकारी ॲलेक्झी लिखाचेव यांनी स्वाक्षऱ्या केल्या. 3) रोझपेटन्ट तज्ज्ञांना, भारतातील पारंपरिक ज्ञान क्षेत्रातील डिजिटल लायब्ररीत प्रवेश मिळावा, यादृष्टीने भारतीय विज्ञान आणि औद्योगिक संशोधन परिषद आणि रशियातील, ‘बौद्धीक संपदाविषयक संघराज्य सेवा’ (रोझपेटन्ट) यांच्यात करार झाला. भारताच्या वतीने या करारावर राजदूत पंकज सरन यांनी आणि रशियाच्या वतीने रोझपेटन्टचे प्रमुख ग्रीगोरी आयलिव्ह यांनी स्वाक्षऱ्या केल्या. 4) नागपूर-सिकंदराबाद दरम्यान जलद गती रेल्वेसेवा सुरु करण्याच्या कामाबाबत उभय देशांच्या रेल्वे विभागांमधे करार करण्यात आले. पंकज सरन यांनी भारतातर्फे आणि रशियन रेल्वेचे अध्यक्ष ओलेग बेलोसिरो यांनी या करारावर स्वाक्षरी केली. 5) रशियातील अलरोझा ही संयुक्त रोखे कंपनी आणि भारतीय आभूषण आणि रत्ने निर्यात प्रोत्साहन परिषदेदरम्यान परस्पर सहकार्याविषयी सामंजस्य करार करण्यात आला. जवाहिरे आणि रत्ने निर्यात प्रोत्साहन परिषदेचे अध्यक्ष प्रवीण पंड्या आणि अलरोझा कंपनीचे अध्यक्ष सेरगी इव्हानोव्ह यांच्यात हा करार झाला.
पंतप्रधान नरेंद्र मोदी यांनी नेपाळचे पंतप्रधान शेरबहादुर देऊबा यांच्याशी दूरध्वनीवरुन साधला संवाद

नवी दिल्ली, 19 जुलै 2021 पंतप्रधान नरेंद्र मोदी यांनी आज नेपाळचे पंतप्रधान शेर बहादुर देउबा यांच्याशी दूरध्वनीवरुन संवाद साधला. देउबा यांची नेपाळच्या पंतप्रधानपदी झालेली नेमणूक तसेच संसदेत विश्वासमत जिंकल्याबद्दल मोदींनी त्यांचे अभिनंदन केले. भारत आणि नेपाळ यांच्यामधील विशेष संबंध तसेच शतकानुशतके उभय देशांतील नागरिकांमध्ये असलेले परस्पर संबंध त्यामुळे दोन्ही देशांमध्ये जी विशेष मैत्री आहे त्याचे स्मरण दोन्ही नेत्यांनी केले आणि सर्व क्षेत्रात द्विपक्षीय सहकार्याने काम करण्यावर सहमती व्यक्त केली. हेच सहकार्याचे बंध दृढ करण्याबाबत तसेच सध्या कोविड-19 महामारी विरुद्ध चाललेला लढ्याच्या संदर्भात सहकार्याने काम करण्याबाबत त्यांनी विशेषत्वाने चर्चा केली.
पंतप्रधानांनी आझाद हिंद फौजेचे (इंडियन नॅशनल आर्मी- आय एन ए) दिग्गज अंजलाई पोन्नुसामी यांच्या निधनाबद्दल शोक व्यक्त केला

नवी दिल्ली, 1 जून 2022 पंतप्रधान नरेंद्र मोदी यांनी मलेशियातील प्रतिष्ठित आझाद हिंद फौजेच्या (इंडियन नॅशनल आर्मीच्या) अंजलाई पोननुसामी यांच्या निधनाबद्दल शोक व्यक्त केला आहे. एका ट्विटमध्ये पंतप्रधान म्हणाले: "मलेशियातील प्रतिष्ठित इंडियन नॅशनल आर्मीच्या अंजलाई पोननुसामी जी यांच्या निधनाने दु:ख झाले आहे. भारताच्या स्वातंत्र्य चळवळीतील त्यांचे शौर्य आणि प्रेरणादायी भूमिका नेहमी आमच्या स्मरणात राहील. त्यांच्या कुटुंबियांच्या आणि मित्रांच्या दुःखात सहभागी आहे. "
एचटी लीडरशीप  समिटमध्ये पंतप्रधानांचे भाषण

पंतप्रधान नरेंद्र मोदी यांनी आज नवी दिल्ली येथे हिंदुस्थान टाइम्स लीडरशीप समिटला संबोधित केले. देशाची उज्ज्वल भवितव्याकडे वाटचाल सुरु आहे, असे सांगून पंतप्रधान म्हणाले की भारताच्या सध्याच्या स्थितीकडे जागतिक संदर्भातून पाहिले जावे तसेच काही वर्षांपूर्वीची भारताची स्थिती, यासंदर्भातूनही पाहिले जावे. पंतप्रधानांनी आर्थिक सुधारणांबाबतचा त्यांचा दृष्टिकोनही स्पष्ट केला आणि 7.4 टक्के आर्थिक विकास दर, उद्योग सुलभता अशा काही अलिकडच्या काळातल्या महत्त्वाच्या यशाचा उल्लेख केला. केंद्र आणि राज्यांनी दोघांनी मिळून काम केले तर उद्योगसुलभता अधिक सुधारु शकते, असे पंतप्रधानांनी सांगितले. 14व्या वित्त आयोगाच्या शिफारशींनुसार राज्यांना आता अतिरिक्त निधी देण्यात आल्याचे पंतप्रधानांनी सांगितले. एलपीजी अनुदानाचे थेट हस्तांतरण आणि एलईडी दिव्यांच्या योजनांमुळे करोडो रुपये कसे वाचले आहेत, याबाबतही पंतप्रधानांनी स्पष्ट करुन सांगितले. युरियाच्या गैरवापर रोखण्यात उचलेल्या प्रभावी पावलांबाबतही त्यांनी सांगितले. बिहारमध्ये बांधावयाच्या इंजिन निर्मितीच्या दोन एककांसाठी परदेशी थेट गुंतवणुकीबाबतही पंतप्रधानांनी सांगितले. वीज न पोहोचलेल्या 18 हजार गावांच्या विद्युतीकरणाच्या प्रक्रियाबाबतही पंतप्रधान बोलले. ग्रामीण विद्युतीकरण ॲपच्या माध्यमातून या प्रक्रियेची प्रगती जाणून घेता येईल, असे पंतप्रधानांनी सांगितले.
केंद्रीय मंत्रिमंडळाने घेतलेल्या निर्णयाने कोविड प्रतिबंधक लसीकरण मोहिमेला बळकटी मिळेल आणि स्वस्थ राष्ट्र निर्माण होईल- पंतप्रधान

15 जुलै 2022 पासून पुढील 75 दिवस देशातल्या 18 वर्षावरील नागरिकांना सर्व सरकारी लसीकरण केंद्रांवर कोविड प्रतिबंधक लसीची मोफत वर्धक मात्रा देण्याच्या निर्णयाने भारताच्या कोविड प्रतिबंधक लसीकरण मोहीमेला बळकटी मिळेल आणि त्यामुळे स्वस्थ राष्ट्र निर्माण हाईल, अशी अपेक्षा पंतप्रधान नरेंद्र मोदी यांनी व्यक्त केली आहे. आझादी का अमृत महोत्सव #AzadiKaAmritMahotsav निमित्ताने केंद्रीय मंत्रिमंडळाने हा निर्णय घेतला. या संदर्भात केंद्रीय आरोग्य मंत्री मनसुख मांडवीया यांच्या ट्वीटला पंतप्रधानंनीही प्रतिसाद दिला, ते म्हणतात की, "कोविड-19 च्या प्रतिबंधासाठी लसीकरण हाच एकमेव उपाय केंद्रीय मंत्रिमंडळाने घेतलेल्या निर्णयाने भारताच्या कोविड प्रतिबंधक लसीकरण मोहिमेला बळकटी मिळेल आणि स्वस्थ भारत निर्माण होईल."
राज्यसभेतून मागे घेतल्यानंतर लोकसभेत आंतरराष्ट्रीय वित्तीय सेवा केंद्रे प्राधिकरण विधेयक 2019 सादर करायला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने आज झालेल्या बैठकीत 12 फेब्रुवारी, 2019 रोजी राज्यसभेत सादर करण्यात आलेले आणि राज्यसभेत प्रलंबित असलेले आंतरराष्ट्रीय वित्तीय सेवा केंद्र प्राधिकरण, 2019 विधेयक मागे घेण्यास मान्यता दिली आणि संसदेच्या चालू अधिवेशनात हे विधेयक लोकसभेत मांडायला मंजुरी दिली. लाभ सध्या आयएफएससीमधील बँकिंग, भांडवली बाजार आणि विमा क्षेत्र बहू नियामक म्हणजे आरबीआय, सेबी आणि आयआरडीएआय यासारख्या संस्थांद्वारे नियंत्रित केले जातात. आयएफएससीमधील व्यवसायाच्या गतिमान स्वरूपासाठी उच्च-प्रमाणात आंतर-नियामक समन्वय आवश्यक आहे. यासाठी आयएफएससीमध्ये आर्थिक घडामोडी विषयक विद्यमान नियमांमध्ये स्पष्टीकरण आणि वारंवार दुरुस्ती देखील आवश्यक आहेत. आयएफएससीमधील वित्तीय सेवा आणि उत्पादनांच्या विकासासाठी केंद्रित आणि समर्पित नियामक हस्तक्षेप आवश्यक आहे. म्हणूनच, आयएफएससीसाठी वित्तीय बाजारात सहभागी होणाऱ्यांना जागतिक दर्जाचे नियामक वातावरण पुरवण्यासाठी एकात्मिक वित्तीय नियामक असण्याची गरज भासली आहे. व्यवसाय सुलभतेच्या दृष्टीने देखील हे आवश्यक असेल. एकात्मिक प्राधिकरण जगातील सर्वोत्तम पद्धतींच्या अनुषंगाने भारतात आयएफएससीच्या विकासासाठी आवश्यक चालना देईल. पार्श्वभूमी केंद्रीय मंत्रिमंडळाने 6, फेब्रुवारी 2019 रोजी झालेल्या बैठकीत आंतरराष्ट्रीय वित्तीय सेवा केंद्र प्राधिकरणाच्या माध्यमातून वित्तीय सेवांच्या नियमनासाठी एकात्मिक प्राधिकरण स्थापन करण्याच्या प्रस्तावाला मंजुरी दिली होती. त्यानुसार राज्यसभेत 12 फेब्रुवारी 2019 रोजी आंतरराष्ट्रीय वित्तीय सेवा केंद्र प्राधिकरण, 2019 विधेयक मांडण्यात आले होते.
द्वारकाधीश मंदिरात पंतप्रधानांनी केली प्रार्थना,द्वारका इथे  जनसभेलाही केले संबोधित

पंतप्रधान नरेंद्र मोदी यांनी द्वारका येथील द्वारकाधीश मंदिरात प्रार्थना करून दोन दिवसांच्या गुजरात दौऱ्याला सुरुवात केली. ओखा आणि बेट द्वारका यांच्यातल्या पुलाच्या आणि रस्ते विकासाच्या इतर प्रकल्पांच्या कोनशिलेचे अनावरणही पंतप्रधानांनी केले. द्वारकामध्ये आज आपल्याला नवा उत्साह आणि ऊर्जा आपल्याला पाहायला मिळाली असे पंतप्रधान म्हणाले. आज ज्या पुलाची पायाभरणी झाली तो पूल म्हणजे आपल्या प्राचीन संस्कृतीशी पुन्हा जोडणारा दुवा आहे.त्यामुळे पर्यटनाला चालना मिळून त्यातून रोजगाराला चालना मिळेल असेही त्यांनी सांगितले.विकास म्हणजे पर्यटनाला चालना देणारी गुरुकिल्ली असल्याचे ते म्हणाले. काही वर्षांपूर्वी, पायाभूत सुविधांच्या अभावामुळे द्वारकेमधल्या लोकांना समस्यांना कसे तोंड द्यावे लागत होते त्याबाबत पंतप्रधानांनी सांगितले. गीर कडे अधिकाधिक पर्यटक आकर्षित करण्यासाठी, द्वारकासारख्या जवळच्या इतर ठिकाणांना भेट देण्यासाठी पर्यटकांना प्रोत्साहन दिले पाहिजे असेही त्यांनी सुचवले. पायाभूत सुविधांच्या उभारणीमुळे आर्थिक घडामोडीचा विस्तार होईल आणि विकासाला चालना मिळेल. बंदरे आणि बंदर आधारित विकास करण्यासाठी सरकार लक्ष पुरवत असून नील क्रांती अर्थव्यवस्थेतून देशाचा आणखी विकास व्हायला मदत होईल असे पंतप्रधान म्हणाले. मच्छीमारांच्या सबलीकरणासाठी सरकार पाऊले उचलत असल्याचे त्यांनी सांगितले. बंदर सुधारणेसाठी संसाधनांचा पुरेपूर वापर केल्याने कांडला बंदराचा अभूतपूर्व विकास पाहायला मिळत असल्याचे ते म्हणाले. अलंग इथे काम करणाऱ्या कामगारांच्या कल्याणासाठी पाऊले उचलण्यात आली आहेत. सरकार,सागरी सुरक्षा उपकरणे अद्ययावत करत आहे. द्वारका या देवभूमीत यासाठी संस्था उभारण्यात येईल असे पंतप्रधान म्हणाले. वस्तू आणि सेवा कर परिषदेच्या कालच्या बैठकीत एकमताने घेण्यात आलेल्या निर्णयाविषयी बोलताना पंतप्रधान म्हणाले की,सरकारवर विश्वास असला आणि धोरणे चांगल्या हेतूने तयार केली असतील तर जनतेने, देशहितासाठी, आम्हाला पाठिंबा देणे स्वाभाविकच आहे. जनतेच्या आकांक्षा पूर्तीसाठी आणि दारिद्र्य निर्मूलनासाठी सरकार झटत असल्याचे पंतप्रधान म्हणाले. जगाचे भारताकडे लक्ष लागले असून भारतात गुंतवणूक करण्यासाठी ओघ लागला आहे. भारताच्या विकासात गुजरात सक्रिय योगदान देत असून त्यासाठी आपण गुजरात सरकारचे अभिनंदन करत असल्याचे पंतप्रधान म्हणाले.
सेंट्रल इनलॅण्ड वॉटर ट्रान्सपोर्ट कॉर्पोरेशन लिमिटेडच्या बरखास्तीला केंद्रीय मंत्रिमंडळाची मान्यता

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत सेंट्रल इनलॅण्ड वॉटर ट्रान्सपोर्ट कॉर्पोरेशन लिमिटेडच्या बरखास्तीच्या प्रस्तावाला मान्यता देण्यात आली. सीआयडब्ल्यूटीसीमध्ये सन 2015 मध्ये ऐच्छिक निवृत्ती योजना राबविण्यात आली होती. यासंबंधीचा निर्णय दि. 24 डिसेंबर 2014 रोजी झालेल्या मंत्रिमंडळाच्या बैठकीत घेण्यात आला होता. सीआयडब्ल्यूटीसी या कंपनीची स्थापना दि. 22 फेब्रुवारी 1967 रोजी भारत सरकारच्या कंपनी कायदा 1956 अन्वये करण्यात आली होती. कंपनीच्या स्थापनेपासूनच ती तोट्यात होती. सध्या कंपनीत फक्त पाच कर्मचारी आहेत. तोट्यातील कंपन्या आणि सार्वजनिक संस्था बंद करण्याचा निर्णय सरकारने घेतला आहे. कंपनीच्या मालमत्तेचा अधिक चांगला आणि जनतेच्या लाभासाठी उपयोग व्हावा यासाठी सरकारनं योजनाही आखली आहे.
गणेश चतुर्थीनिमित्त पंतप्रधान नरेंद्र मोदी यांनी दिल्या देशवासियांना शुभेच्छा

पंतप्रधान नरेंद्र मोदी यांनी गणेश चतुर्थीच्या मंगल सणानिमित्त जनतेला शुभेच्छा दिल्या आहेत. गणेशाच्या कृपेने सर्वत्र आनंद आणि समृद्धी नांदावी, असे पंतप्रधानांनी एका व्टिटव्दारे म्हटले आहे. ‘‘आपल्या सर्वांना गणेश चतुर्थीच्या खूप-खूप शुभेच्छा! गणपती बाप्पा मोरया!!’’ गणेश चतुर्थीच्या पावन सणाच्या शुभेच्छा. भगवान श्री गणेश यांचा आशीर्वाद आपल्या सर्वांवर सदैव असावा. सर्वत्र आनंद आणि भरभराट व्हावी.’
हैदराबादचे भारतात विलीनकरण करण्याच्या काळात प्राणांची आहुती देणाऱ्यांना पंतप्रधानांची मानवंदना

हैदराबाद राज्याचे भारतात विलीनकरण होत असताना भारताच्या ऐक्यासाठी ज्यांनी आपल्या प्राणाची आहुती दिली, त्या सर्वांना पंतप्रधान नरेंद्र मोदी यांनी मानवंदना दिली आहे. हैदराबादचे भारतात विलीनीकरण करण्यासाठी सरदार पटेलांच्या महत्वूपर्ण भूमिकेचे स्मरण देखील पंतप्रधानांनी यावेळी केले. “हैदराबाद राज्याच्या भारतात विलीनीकरणाच्या कालावधीत भारताच्या ऐक्यासाठी ज्यांनी आपल्या प्राणाची आहुती दिली आहे त्यांना मी नमन करतो. सरदार पटेलांच्या महत्वपूर्ण भूमिकेच्या उल्लेखाशिवाय हैदराबादच्या भारतातील विलीनीकरणाची घटना कधीच पूर्ण होणार नाही”, असे पंतप्रधानांनी सांगितले.
उत्तराखंडमधल्या काशीपूर जिल्हयातल्या हेमपूर येथील नेपा लिमिटेडची  803 एकर जमीन उत्तराखंड सरकारला परत देण्यात आली

पंतप्रधान नरेंद्र मोदी यांच्या अध्यक्षतेखालील आज झालेल्या केंद्रीय मंत्रिमंडळाच्या बैठकीत उत्तराखंडमधल्या काशीपूर जिल्हयातील हेमपूरमधील नेपानगरची 803 एकर जमीन उत्तराखंड सरकारला परत देण्यासाठी मंजूरी देण्यात आली. ही जमीन नेपा लिमिटेडकडे होती. नेपानगर हा भारत सरकारचा सार्वजनिक क्षेत्रातील उपक्रम आहे. पार्श्वभूमी ही जमीन तत्कालीन उत्तरप्रदेश राज्य औद्योगिक विकास महामंडळाने फेब्रुवारी 1987 मध्ये नेपा लिमिटेडला 90 वर्षाच्या भाडेतत्वावर दिली होती. त्यावेळच्या दरानुसार केलेल्या हिशोबाप्रमाणे ही जमीन नेपा लिमिटेडला 149.23 लाख रुपयात देण्यात आली होती. ही जमीन नेपा लिमिटेडला ऊसाच्या चिपाडांपासून वृत्तपत्र कागद उत्पादनासाठी देण्यात आली होती. मात्र केंद्रीय प्रदूषण नियंत्रण मंडळाची पर्यावरण मंजूरी न मिळाल्याने भाडेकरार लागू झाला नाही. त्यामुळे वृत्तपत्र कागदनिर्मितीचा कारखाना स्थापना करता आला नाही. उत्तराखंड सरकारने सध्याच्या दरानुसार ही जमीन परत मागितली होती ज्यामुळे या जमिनीचा इतर कामासाठी वापर होऊ शकेल.
शिवकुमार पारीक यांच्या निधनाबद्दल पंतप्रधानांनी व्यक्त केला शोक

माजी पंतप्रधान अटलबिहारीने वाजपेयी यांचे दीर्घकाळ सहकारी राहिलेले शिवकुमार पारीक यांच्या निधनाबद्दल पंतप्रधान नरेंद्र मोदी यांनी तीव्र दुःख व्यक्त केले आहे. ट्वीट संदेशात पंतप्रधान म्हणाले, "शिवकुमार पारीक जी यांच्या निधनामुळे दु:ख झाले. आपल्या पक्षाच्या विचारसरणीशी त्यांची घट्ट नाळ होती, त्यांनी स्वत:ला सेवा, राष्ट्र उभारणीच्या कार्यात वाहून घेतले आणि अटलजींच्या सोबत राहून काम केले. त्यांच्या कुटुंबीयांच्या दुःखात सहभागी आहे. ओम शांती."